次韻余司理
作者：陳造
朝代：宋

paragraphs: 一從荆楚役，八數昏旦星。
剸裁有瑣碎，觴詠無頻仍。
世故未焚券，官曹方治經。
客或嗤臞儒，下亦安聾丞。
過日念知己，遠方空舊朋。
持斧迺宗匠，歃血主文盟。
天瓢賸挹注，風翼困凌乘。
袖憐醉墨淄，眼爲故交青。
招此窮鄉吏，闖彼小玉京。
樽罍容吟噱，粉黛羅娉盈。
理窟領新得，詩瓢傾舊盛。
風前雕虎嘯，秋後寒蛩鳴。
六花嚴堅陣，尺箠鏖罷兵。
是翁信奇偉，小子慚奉承。
攘善悖古訓，躗言防天刑。
見推無異辭，君語吾未憑。